
BIROULUI  PERMANENT  

AL

CAMEREI  DEPUTAŢILOR

Vă înaintăm, alăturat, RAPORTUL asupra propunerii legislative pentru modificarea Legii nr.260 din 04/11/2008 privind asigurarea obligatorie a locuinţelor împotriva cutremurelor, alunecărilor de teren sau inundaţiilor, publicat în                Monitorul Oficial, Partea I,  nr.757 din 10/11/2008, trimisă cu adresa nr. Pl-x 257 din     9 mai 2011, înregistrată sub nr. 21/108 din 11 mai 2011, Camera Deputaţilor fiind Cameră decizională. 
În raport cu obiectul şi conţinutul său, iniţiativa legislativă face parte din categoria legilor organice.  
PREŞEDINTE
                                                       Mihai  TUDOSE

RAPORT 

asupra propunerii legislative pentru modificarea 
Legii nr.260 din 04/11/2008 privind asigurarea obligatorie 
a locuinţelor împotriva cutremurelor, alunecărilor de teren sau inundaţiilor, 

publicat în Monitorul Oficial, Partea I, nr.757 din 10/11/2008
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată spre dezbatere în fond, cu propunerea legislativă pentru modificarea Legii nr.260 din 04/11/2008 privind asigurarea obligatorie a locuinţelor împotriva cutremurelor, alunecărilor de teren sau inundaţiilor, publicat în Monitorul Oficial, Partea I, nr.757 din 10/11/2008, trimisă cu adresa nr. Pl-x 257 din 9 mai 2011, înregistrată sub nr. 21/108 din                      11 mai 2011.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 4 mai 2011.

Consiliul Legislativ a avizat favorabil iniţiativa legislativă cu observaţii şi propuneri, conform avizului nr.1417 din 2 decembrie 2010.

Guvernul, prin punctul de vedere transmis cu adresa nr.42 din                      10 ianuarie 2011, nu susţine adoptarea acestei propuneri legislative.

Comisia de Supraveghere a Asigurărilor, prin punctul de vedere transmis cu adresa nr.34146 din  12 noiembrie 2010, nu susţine adoptarea acestei iniţiative legislative.

Comisia pentru buget, finanţe şi bănci a avizat negativ propunerea legislativă, conform avizului  nr. 22/195 din 25 mai 2011. 

Comisia pentru administraţie publică, amanajarea teritoriului şi echilibru ecologic a avizat negativ iniţiativa legislativă, conform avizului                       nr. 26/210 din 25 mai 2011. 

Comisia juridică, de disciplină şi imunităţi a avizat favorabil iniţiativa legislativă, conform avizului  nr. 31/412 din 30 mai 2011. 

Propunerea legislativă supusă dezbaterii are ca obiect de reglementare modificarea şi completarea Legii nr.260/2008 privind asigurarea obligatorie a locuinţelor împotriva cutremurelor, alunecărilor de teren şi inundaţiilor, republicată, în vederea introducerii unor elemente suplimentare pentru stabilirea sumei asigurate, precum şi a determinării obligaţiei de a încheia contractul de asigurare în funcţie de posibilitatea producerii unor riscuri previzibile şi specifice localităţii unde este situată locuinţa. 
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă menţionată mai sus în şedinţa din 7 iunie 2011. 
La dezbaterea acestei propuneri legislative, din totalul de 21 de membri     ai Comisiei pentru politică economică, reformă şi privatizare au fost prezenţi             20 deputaţi.
La lucrările Comisiei au participat, în calitate de invitaţi, din partea Ministerului Administraţiei şi Internelor, domnul Cristian Petraru – director, din partea Comisiei de Supraveghere a Asigurărilor, doamna  Marinela Nemeş – director general, iar din partea Pool-ului de Asigurare Împotriva Dezastrelor Naturale (PAID), domnul Radu Popescu – consilier.
În urma examinării propunerii legislative şi a opiniilor exprimate de către membrii Comisiei, s-a constatat că iniţiativa legislativă nu se justifică întrucât pentru aplicarea ,,Programului Român de Asigurare la Catastrofe”, a fost adoptată                      Legea nr.260/2008 privind asigurarea obligatorie a locuinţelor împotriva cutremurelor, alunecărilor de teren şi inundaţiilor, republicată, lege de protecţie socială, având ca scop sprijinirea cetăţenilor şi a autorităţilor implicate în reconstrucţia locuinţelor distruse în urma producerii principalelor tipuri de dezastre naturale la care este expus teritoriul României, respectiv cutremurele de pământ, alunecările de teren şi inundaţiile, ca fenomene naturale.
Totodată, membrii Comisie au apreciat că iniţiativa legislativă nu se încadrează în ,,Proiectul de diminuare a riscurilor în cazul producerii calamităţilor naturale şi pregătirea pentru situaţii de urgenţă”, fapt care ar avea ca rezultat majorarea primelor de asigurare, aspect care ar afecta caracterul de protecţie socială a legii.
Faţă de cele prezentate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea Legii nr.260 din 04/11/2008 privind asigurarea obligatorie a locuinţelor împotriva cutremurelor, alunecărilor de teren sau inundaţiilor, publicat în Monitorul Oficial, Partea I,  nr.757 din 10/11/2008.
În raport cu obiectul şi conţinutul său, iniţiativa legislativă face parte din categoria legilor organice.  
PRESEDINTE 

